《贺新凉 题红楼梦传奇》
清代·孙荪意

情到深于此。竟甘心、为他肠断，为他身死。梦醒红楼人不见，帘影摇风惊起。

漫赢得、新愁如水。为有前生因果在，伴今生、滴尽相思泪。

凭唤取，颦儿字。

潇湘馆外春馀几。衬苔痕、残英一片，断红零紫。飘泊东风怜薄命，多少惜花心事。

携鸭觜、为花深瘗。归去瑶台尘境杳，又争知、此恨能消未。

怕依旧，锁蛾翠。

作者简介：孙荪意，字秀芬，一字苕玉，仁和人。诸生高第室，编修杖母。有《贻砚斋稿》。